भाजपा नेताओं ने दीं गिरफ्तारियां; प्रदेश महामंत्री भजनलाल की बिगड़ी तबीयत
Rajasthan BJP Protest Against Rajasthan CM Ashok Gehlot Government. राजस्थान सरकार के खिलाफ जयपुर में बीजेपी आज बड़ा प्रदर्शन कर रही है। चंद्र प्रकाश (सीपी) जोशी के अध्यक्ष बनने के बाद पहली बार जयपुर में बड़ा प्रदर्शन हो रहा है
राजस्थान सरकार के खिलाफ आज जयपुर में बीजेपी ने बड़ा प्रदर्शन किया। चंद्र प्रकाश (सीपी) जोशी के अध्यक्ष बनने के बाद पहली बार जयपुर में बड़ा प्रदर्शन हुआ है। इस दौरान भाजपा कार्यकर्ता और पुलिस आमने-सामने हो गए।
बीजेपी मुख्यालय पर जमावड़े के बाद सैकड़ों कार्यकर्ता-नेता सचिवालय की ओर बढ़े, लेकिन पुलिस ने उन्हें स्टेच्यू सर्किल पर रोक लिया। पार्टी कार्यकर्ताओं ने बैरिकेडिंग तोड़कर कर आगे बढ़ने की कोशिश की पर पुलिस की संख्याबल के आगे उनकी नहीं चली। वे वहीं कांग्रेस सरकार और सीएम गहलोत के खिलाफ नारेबाजी करने लगे। बड़े नेताओं की मौजूदगी में वहीं धरना-प्रदर्शन करते रहे।
सीपी जोशी, राजेन्द्र राठौड़ और किरोड़ी लाल मीणा समेत अन्य नेता व कार्यकर्ता सड़क पर ही धरने पर बैठ गए। भाजपा नेता और कार्यकर्ताओं को तितर-बितर करने के लिए पुलिस ने वॉटर कैनन का इस्तेमाल किया। इतना ही नहीं, बीजेपी के कई बड़े नेताओं ने गिरफ्तारियां भी दी। सचिवालय घेराव के दौरान भाजपा प्रदेश महामंत्री भजनलाल शर्मा की तबीयत बिगड़ने पर SMS अस्पताल ले जाया गया। भाजपा प्रदेश अध्यक्ष सीपी जोशी, नेता प्रतिपक्ष राजेंद्र राठौड़, भाजपा उपाध्यक्ष मुकेश दाधीच और श्रवण सिंह उनसे मिलने पहुंचे।
जोशी के पीएसओ की पिस्टल गायब
प्रदर्शन के दौरान बीजेपी प्रदेश अध्यक्ष सीपी जोशी के पीएसओ की पिस्टल गायब हो गई। अशोक नगर थाने में मामला दर्ज करवाया गया है। इसमें पीएसओ महेन्द्र मीणा ने बताया है कि धरना प्रदर्शन के दौरान उसकी सरकारी पिस्टल को अज्ञात व्यक्ति ने निकाल लिया।
राठौड़ बोले- सरकार जाएगी नहीं, डिलीट होगी
इससे पहले नेता प्रतिपक्ष राजेंद्र राठौड़ ने कांग्रेस सरकार पर सियासी हमला करते हुए कहा कि यह सरकार जाएगी नहीं, डिलीट हो जाएगी।
उन्होंने कहा कि एक समय था, जब कहा जाता था चेचक का रोगी बताओ 10 हजार पाओ। अब वो समय आएगा जब कहा जाएगा कि कांग्रेस का विधायक बताओ, 1 लाख रुपए पाओ।
लाहोटी बोले- पैसे अकाउंट में आ जाएं, तभी मोबाइल खरीदना
वहीं, बीजेपी मुख्यालय पर विधायक अशोक लाहोटी ने कहा- पहले सरकार ने महिलाओं को मोबाइल देने की घोषणा की थी। अब कह रही है, हम खाते में पैसे देंगे। महिलाएं खुद मोबाइल खरीद लें।
मैं महिलाओं से कहना चाहता हूं कि पहले पैसे अकाउंट में आ जाएं, तभी मोबाइल खरीदना। इस सरकार के पास पैसे ही नहीं हैं। कहीं आप मोबाइल भी खरीद लो और पैसे भी नहीं आएं।
ज्ञानदेव आहूजा के बिगड़े बोल
बीजेपी नेता ज्ञानदेव आहूजा ने कहा- राहुल गांधी और अशोक गहलोत जूते खाने का काम करते हैं। इनकी मोहब्बत की दुकान ने 1947 में लाखों लोगों को मरवाया।
1984 में हजारों सिखों को मरवाया। वहीं, 1990 में करीब 2 हजार कश्मीरियों को मरवाने का काम किया हैं।
प्रभारी अरुण सिंह ने कहा- इस बार तो गहलोत सरकार जाएगी ही। वहीं अगले 10 से 15 साल तक सरकार फिर से नहीं आएगी
भाजपा नेताओं और कार्यकर्ताओं को रोकने के लिए पुलिस ने सचिवालय जाने वाले सभी रास्तों पर बैरिकेडिंग कर रखी थी। वहीं, पुलिस के बैरिकेड्स और ट्रैफिक डायवर्ट करने से सुबह से ही आमजन को भी परेशानी का सामना करना पड़ा।
अरुण सिंह, प्रदेशाध्यक्ष सीपी जोशी, नेता प्रतिपक्ष राजेन्द्र राठौड़, राज्यसभा सांसद किरोड़ीलाल मीणा, सांसद रामचरण बोहरा, सांसद राज्यवर्द्धन सिंह राठौड़, जयपुर शहर के विधायक व विधायक प्रत्याशी मंच पर मौजूद रहे।
